Diari Oficial de la Generalitat Valenciana


Sumari del DOGV 9167, del 06-09-2021 (2021/8816)

RESOLUCIÓ de 24 d'agost de 2021, del director general de Relacions amb les Corts, per la qual es publica el conveni marc entre la Conselleria d'Educació, Cultura i Esport, la Diputació Provincial de Castelló i la Diòcesi de Segorbe-Castelló, per a la recuperació i rehabilitació del santuari de Sant Joan de Penyagolosa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9167

Data del DOGV
:   06-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8816


Data del document
:   24-08-2021

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 24 d'agost de 2021, del director general de Relacions amb les Corts, per la qual es publica el conveni marc entre la Conselleria d'Educació, Cultura i Esport, la Diputació Provincial de Castelló i la Diòcesi de Segorbe-Castelló, per a la recuperació i rehabilitació del santuari de Sant Joan de Penyagolosa. [2021/8816]  
La Conselleria d'Educació, Cultura i Esport, la Diputació Provincial de Castelló i la Diòcesi de Segorbe-Castelló han subscrit, prèvia tramitació reglamentària, el dia 11 de juny de 2021, el conveni marc per a la recuperació i rehabilitació del santuari de Sant Joan de Penyagolosa, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 24 d'agost de 2021 i número 1595/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 24 d'agost de 2021.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Conselleria d'Educació, Cultura i Esport, la Diputació Provincial de Castelló i la Diòcesi de Segorbe-Castelló, per a la recuperació i rehabilitació del santuari de Sant Joan de Penyagolosa.  
  
Vistabella del Maestrat, 11 de juny de 2021  
  
Reunits  
D'una part, Vicent Marzà i Ibáñez, conseller d'Educació, Cultura i Esport, de la Generalitat Valenciana, en virtut del que disposa el Decret 6/2019, de 17 de juny, del president de la Generalitat, pel qual nomena les persones titulars de la vicepresidència i les conselleries (DOGV 17.06.2019), i l'article 7 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions (DOGV 17.06.2019); la firma d'aquest conveni marc es troba autoritzada per mitjà de l'acord del Consell, de data 14 de maig de 2021, i tot això d'acord amb el que estableix l'article 12.6.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
D'una altra part, José Pascual Martí García, president de la Diputació Provincial de Castelló, que intervé en nom i representació d'aquesta, facultat per a la firma d'aquest conveni marc en virtut de l'acord adoptat per la sessió celebrada per la Junta de Govern el 21 d'abril de 2021, de conformitat amb el que disposa l'article 34 de la Llei 7/1985, de 2 d'abril, reguladora de les bases del règim local, i assistida pel secretari general d'aquesta corporació, Manuel Pesudo Esteve, en l'exercici de les funcions de fedatari públic que li atribueix l'article 92.bis.1 de la Llei 7/1985, de 2 d'abril.  
I d'una altra part, Casimiro López Llorente, bisbe de la Diòcesi de Segorbe-Castelló, nomenat el 25 d'abril de 2006, pel summe pontífex Benedicte XVI, el qual va prendre possessió canònica públicament i notòria el dia 23 de juny del mateix any a la catedral-basílica de Segorbe, en representació de la Diòcesi de Segorbe-Castelló, en virtut de les facultats que li concedeix el Codi de Dret Canònic de 1983 i, més concretament, els cànons 373,381 & 1 i 391.  
Les parts compareixen en la representació que tenen de les seues respectives institucions, i es reconeixen mútuament la capacitat per a formalitzar aquest conveni marc i,  
  
Exposen  
  
Primer. Que el santuari de Sant Joan de Penyagolosa, dedicat a sant Joan Baptista i a santa Bàrbara, declarat BIC i monument historicoartístic en el BOE del 16.07.1979, és un dels focus d'atracció religiosa més importants de la província de Castelló, el qual acull any rere any les peregrinacions de la majoria de pobles del voltant (les Useres, Culla, Xodos, Vistabella i Puertomingalvo), algunes de les quals es remunten a l'edat mitjana. Aquestes romeries han anat traçant camins des d'aquests municipis fins al santuari, amb costums i rituals propis per a cadascuna d'aquestes, les quals constituïen camins de diàleg entre els pobles, amb un important patrimoni religiós, arqueològic, arquitectònic, ecològic i etnològic, i que es coneixen com els Camins de Penyagolosa.  
  
Que aquest santuari està format per un conjunt d'edificacions que té el seu origen com a cenobi a la fi del segle XIV, el nucli principal del qual data de la segona meitat del segle XVI i l'església actual fou edificada en el segle XVIII.  
Que aquest conjunt patrimonial es troba enclavat en el Parc Natural de Penyagolosa, el qual representa una fita geogràfica de primer ordre i un element cultural molt arrelat en la tradició valenciana, sent un referent per a l'excursionisme valencià. Amb els seus 1.814 m d'altitud, el cim del Penyagolosa és el cim més alt de la Comunitat Valenciana.  
  
Segon. Que des de fa alguns mesos el complex del santuari de Sant Joan de Penyagolosa roman tancat a la ciutadania com a conseqüència de l'estat en què es troba l'immoble, per tant, és necessària una rehabilitació integral d'aquest, a fi de poder preservar-ne el valor patrimonial i, alhora, permetre que la ciutadania l'utilitze, així com la prestació dels serveis d'hostatgeria que oferia a tots els que s'acostaven a aquest emblemàtic lloc.  
Tercer. Que les institucions anteriorment esmentades reconeixen la necessitat de restaurar i dinamitzar tot el conjunt arquitectònic del santuari per a la recuperació i posada en valor d'aquesta joia patrimonial religiosa i cultural del poble valencià.  
Quart. Que en aquest context, i amb la finalitat de consensuar les pautes d'actuació de cadascuna de les parts signants, així com fixar el marc general per al desenvolupament de la col·laboració en les qüestions referides a l'execució de les actuacions tendents a la recuperació, restauració i rehabilitació del conjunt del santuari de Sant Joan de Penyagolosa, es formalitza aquest conveni marc entre la Conselleria d'Educació, Cultura i Esport, la Diputació Provincial de Castelló i la Diòcesi de Segorbe-Castelló, en els termes que estableix l'article 3.2.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
Cinqué. D'acord amb el que s'ha exposat anteriorment i considerant que les administracions signants s'adeqüen a les seues respectives competències i fins concurrents, la col·laboració per al desenvolupament de les actuacions de recuperació del santuari de Sant Joan de Penyagolosa, acorden formalitzar aquest conveni marc, segons les següents  
  
  
Clàusules  
  
Primera. Objecte del conveni marc  
L'objecte d'aquest conveni marc és establir un marc de col·laboració entre la Conselleria d'Educació, Cultura i Esport, la Diputació Provincial de Castelló i la Diòcesi de Segorbe-Castelló, a fi d'articular les pautes d'actuació i col·laboració i de dur a terme la rehabilitació i restauració del conjunt patrimonial del santuari de Sant Joan de Penyagolosa.  
En aquest sentit, la Conselleria d'Educació, Cultura i Esport, de la Generalitat Valenciana, i la Diputació Provincial de Castelló manifesten la seua voluntat de finançar les obres per a rehabilitar-lo i conservar-lo, a fi d'afavorir i promocionar la realització d'actes de culte, activitats turístiques i culturals, la utilització de la hostatgeria i la dinamització del conjunt històric i el seu entorn natural.  
Així mateix, totes les institucions signants d'aquest conveni marc consideren que el santuari de Sant Joan de Penyagolosa, propietat de la parròquia de Vistabella, Diòcesi de Segorbe-Castelló, constitueix un valuós conjunt patrimonial objecte d'especial significació per al poble valencià, i singularment per a les comarques de Castelló.  
  
Segona. Bases de col·laboració  
El desenvolupament de les actuacions requerirà, per a cadascun dels exercicis pressupostaris durant els que tinga vigència aquest conveni marc, la subscripció de convenis singulars en els termes que estableix l'article 3.2.c del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, entre la Conselleria d'Educació, Cultura i Esport, la Diputació Provincial de Castelló i la Diòcesi de Segorbe-Castelló, per mitjà dels quals s'articularà el finançament que les administracions signants destinaran a la restauració i rehabilitació del santuari de Sant Joan de Penyagolosa, d'acord amb les condicions que siguen determinades i concretades en cada conveni, en el qual figurarà annexat, un quadre específic d'actuacions a finançar per part de la Conselleria i la Diputació en cada exercici pressupostari.  
El finançament de cada administració, en cada exercici pressupostari, es farà càrrec de la part d'execució material i justificació individual que es realitze, i de les actuacions plasmades en l'annex d'actuacions de cada un dels convenis subscrits, i en els termes i condicions que s'hi especifiquen.  
La Diòcesi de Segorbe-Castelló es comprometrà, si és el cas, a executar les actuacions relatives a la rehabilitació i restauració del santuari de Sant Joan de Penyagolosa, i a destinar els recursos humans i materials que siguen necessaris per a complir els terminis d'execució i maximitzar els resultats perseguits per aquell.  
Així mateix, la Diòcesi de Segorbe-Castelló assumirà el compromís de:  
a) Executar, sota la seua responsabilitat, i justificar, davant de la Conselleria d'Educació, Cultura i Esport i la Diputació Provincial de Castelló, les obres de restauració i rehabilitació, en la forma i terminis que s'assenyalen en cadascun dels convenis, així com també actuar sobre els recursos i serveis de la seua titularitat.  
b) Mantenir informats en tot moment els membres de la comissió de seguiment del desenvolupament de les actuacions i de l'estat de la tramitació dels expedients, així com aportar qualsevol informació i documentació que siga requerida a aquests efectes.  
c) Complir, si és el cas, les obligacions d'informació i transparència establides en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
  
Tercera. Clàusula de no-despesa i publicitat  
L'aplicació i execució d'aquest conveni marc, incloent-hi a aquest efecte tots els actes jurídics que puguen dictar-se en l'execució i el desenvolupament, no podrà suposar obligacions econòmiques per a la Generalitat o per a la Diputació de Castelló i, en tot cas, hauran de ser ateses amb els seus mitjans personals i materials. No obstant això, els convenis singulars que se subscriguen en desplegament d'aquest conveni marc, sí que seran susceptibles de comportar obligacions econòmiques i requeriran, per tant, la tramitació i petició dels informes preceptius pertinents, en els termes exigits per l'esmentat Decret 176/2014, de 10 d'octubre, i la resta de normativa aplicable.  
Així mateix, les administracions signants d'aquest conveni marc es comprometen a donar-ne publicitat en les seues pàgines web en els termes establits en l'article 9.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana (DOGV 7500, 08.04.2015).  
  
Quarta. Comissió de seguiment  
Es crearà una comissió de seguiment formada per:  
1) Dos representants designats per la Conselleria d'Educació, Cultura i Esport  
2) Dos representants designats per la Diputació de Castelló  
3) Dos representants designats per la Diòcesi de Segorbe-Castelló  
  
La comissió de seguiment tindrà les atribucions següents: a) Supervisar l'execució del conveni marc i els convenis singulars que es puguen subscriure, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a l'efecte la solució, en primera instància, de les controvèrsies d'interpretació i compliment que puguen plantejar-se; b) Informar les parts del desenvolupament de les actuacions, així com dels retards i incidències que es puguen presentar durant l'execució de les obres de restauració i rehabilitació; c) Col·laborar i coordinar les actuacions que es desenvolupen en execució d'aquest conveni marc i dels convenis que es subscriguen.  
  
Cinquena. Caràcter d'aquest conveni marc  
Aquest document constitueix un conveni marc, que estableix unes eventuals bases de col·laboració entre les parts signants. Aquest conveni marc podrà ser objecte de desplegament per mitjà de convenis singulars que subscriguen les parts en els exercicis 2021, 2022 i 2023, per al desenvolupament complet de les actuacions de restauració i rehabilitació del santuari de Sant Joan de Penyagolosa.  
  
Sisena. Resolució  
Les parts signants podran resoldre i deixar sense efecte aquest conveni marc subscrit. Així mateix, seran causes de resolució, l'acord mutu de les parts, sempre que raons d'interès públic facen innecessària o inconvenient la continuïtat de la vigència del conveni marc, o la renúncia expressa. En tot cas, i de conformitat amb el que estableix l'article 11.1.f del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, les parts es comprometran a finalitzar aquelles actuacions que es troben en curs en els termes que s'establisquen en cada conveni singular que se subscriga en desplegament d'aquest conveni marc.  
  
  
Setena. Vigència  
Aquest conveni marc entrarà en vigor el dia de la seua signatura, si bé desplegarà efectes a partir de l'1 de gener de 2021, i mantindrà la seua vigència fins al 31 de desembre de 2023 amb possibilitat de pròrroga, si així és acordat per les parts, sense que en cap cas puga la seua vigència superar el 31 de desembre de 2024.   
  
Huitena. Règim jurídic  
Aquest conveni marc es regeix pel que disposa el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre (DOGV 7379, 13.10.2014) i la resta de normativa aplicable.  
  
Novena. Jurisdicció aplicable  
Les qüestions litigioses que puguen sorgir respecte d'aquest conveni marc se sotmetran als òrgans de la jurisdicció contenciosa administrativa que siguen competents.  
  
En prova de conformitat amb tot el que s'ha dit anteriorment, les parts compareixents, fent ús de les facultats conferides, firmen aquest document, per triplicat, al lloc i en la data indicats en l'encapçalament.  
  
  
El conseller d'Educació, Cultura i Esport: Vicent Marzà i Ibáñez.  
  
El president de la Diputació Provincial de Castelló: José Pascual Martí i Garcia.  
El bisbe de la Diòcesi de Segorbe-Castelló: Casimiro López Llorente.  
El secretari general de la Diputació Provincial de Castelló: Manuel Pesudo Esteve.  
  
«Diligència de Secretaria,  
Per a fer constar que l'acord que faculta a la firma del present conveni és del Ple de 20.04.2021.»